b'\n_START_ARTICLE_\nVastike (ositus)\n_START_PARAGRAPH_\nVastike on osituksessa esiintyv\xc3\xa4 omaisuuser\xc3\xa4, jolla pyrit\xc3\xa4\xc3\xa4n turvaamaan osituksen oikeudenmukaisuus. Avio-oikeuden alaiseksi on voinut siirty\xc3\xa4 avio-oikeuden ulkopuolista omaisuutta tai toinen puoliso on voinut pienent\xc3\xa4\xc3\xa4 avio-oikeuden alaisen omaisuutensa m\xc3\xa4\xc3\xa4r\xc3\xa4\xc3\xa4 toisen puolison vahingoksi. T\xc3\xa4ll\xc3\xb6in vastike-erien avulla pyrit\xc3\xa4\xc3\xa4n ennallistamaan tilanne sellaiseksi kuin se olisi ollut ilman asiattomia muutoksia. Ennallistamista suoritetaan vain siin\xc3\xa4 m\xc3\xa4\xc3\xa4rin, kuin se on mahdollista velkojien asemaa loukkaamatta._NEWLINE_Oikeus vastikkeeseen syntyy esimerkiksi silloin, kun puoliso on enent\xc3\xa4nyt avio-oikeuden alaista omaisuuttaan vapaaomaisuudellaan (avioliittolaki, 234/1929, 92 \xc2\xa7). Vastiketta saa my\xc3\xb6s silloin, kun avio-oikeusomaisuudesta on v\xc3\xa4hennetty velkaa, joka olisi pit\xc3\xa4nyt v\xc3\xa4hent\xc3\xa4\xc3\xa4 vapaaomaisuudesta. Vastikeoikeus syntyy siin\xc3\xa4kin tapauksessa, ett\xc3\xa4 puoliso on v\xc3\xa4hent\xc3\xa4nyt omaisuuttaan sopimattomalla menettelyll\xc3\xa4 (avioliittolaki, 93\xe2\x80\x9394 \xc2\xa7). Vastiketta joutuu maksamaan my\xc3\xb6s puoliso, joka on hankkinut tai parantanut avio-oikeusomaisuudella vapaaomaisuutta. Samoin tapahtuu, jos on maksanut velan avio-oikeuden alaisella omaisuudellaan, vaikka se olisi pit\xc3\xa4nyt maksaa vapaaomaisuudella._NEWLINE_Kun osituksen syyn\xc3\xa4 on puolison kuolema, syntyy vastikeoikeus ennakkoperinn\xc3\xb6st\xc3\xa4, joka on annettu kumman tahansa puolison avio-oikeusomaisuudesta. Ennakkoperint\xc3\xb6 v\xc3\xa4hennet\xc3\xa4\xc3\xa4n saajansa perint\xc3\xb6osasta (avioliittolaki 94a \xc2\xa7). T\xc3\xa4ll\xc3\xb6in ennakkoperint\xc3\xb6 ei pienenn\xc3\xa4 lesken avio-osaa. On huomattava, ett\xc3\xa4 se mit\xc3\xa4 pes\xc3\xa4\xc3\xa4n kuuluu ratkeaa ositusperusteen syntyhetkell\xc3\xa4 eli puolison kuolinhetkell\xc3\xa4 tai avioerohakemuksen j\xc3\xa4tt\xc3\xb6hetkell\xc3\xa4. Jos omaisuutta hukataan tai puolison etua loukataan ositusperusteen syntyhetken j\xc3\xa4lkeen, se ei vaikuta osituslaskelmaan. Osituslaskelmassa oletetaan, ett\xc3\xa4 hukattu omaisuus kuuluu yh\xc3\xa4 pes\xc3\xa4\xc3\xa4n. Menettely takaa loukatulle puolisolle vastiketta paremman turvan.'